Учебно-изследователската общност с ръководител д-р Салих Салиев работи по темата „Синдром на разрушената пчелна колония“. Учениците са от Професионална гимназия по ветеринарна медицина и земеделие, гр. Лозница.

Има растителни организми, които имат нужда от опрашители. Насекомите, които са опрашители са много, но медоносната пчела е най-големият, тъй като 84% от растенията и 76% от хранителната индустрия са зависими от тяхната дейност по опрашването. Значимостта на пчелите в екосистемите най-точно е събрана в думите на Алберт Айнщайн: „Ако пчелите изчезнат от лицето на Земята, на човека ще му остават четири години живот”.

Синдром на разрушената пчелна колония е ново и непознато явление, както за пчеларите, така и за науката. Синдромът се характеризира с изчезването на пчелите-работнички от кошера, като изоставят царицата и оплодените яйца, заедно с голямо количество мед и прашец. Учените в цял свят работят по този проблем, като са установени около 60 потенциални причини за появата на този вид болест.

Всеки от учениците в тази малка учебно-изследователска общност е имал за задача да проведе разговор с пчелари от неговия регион на Разградската област с цел по-мащабен поглед над проблема.

В резултат от проведените досега интервюта, учениците достигат до няколко основни причини за появата на Синдрома на „празния“ кошер в изследвания регион. Това са: химикалите за растителна защита, които се използват в селското стопанство, паразитни, бактериални или вирусни заболявания, някои от които причинени от засаждане на ГМО растения като рапицата, нерегламентиран внос на пчели-майки, засаждане на големи площи с монокултури, изсичането на гори и храсти, влиянието на 4 G мрежи и комуникационните системи.